Neon Genesis Evangelion
Neon Genesis Evangelion (იაპონ. 新世紀エヴァンゲリオン შინ სეიკი ევანგერიონ?, სიტყვასიტყვით „ახალი საუკუნის სახარება“), აგრეთვე ცნობილი როგორც უბრალოდ Evangelion ან Eva — იაპონური სამეცნიერო ფანტასტიკური ჟანრის ანიმე ტელესერიალი, გამოშვებული Gainax-ის და Tatsunoko Production-ის მიერ. მისი რეჟისორია ჰიდეაკი ანო. ტელესერიალი TV Tokyo-ზე 1995 წლის ოქტომბრიდან 1996 წლის მარტამდე გადიოდა. ორიგინალურ იაპონურ ვერსიაში პერსონაჟებს ახმოვანებენ მეგუმი ოგატა, მეგუმი ჰაიაშიბარა და იუკო მიამარა. მუსიკის ავტორია შირო საგისუ. Evangelion პოსტ-აპოკალიფსური თემატიკის არის. მისი მოქმედება მიმდინარეობს ტოკიოში გლობალური კატაკლიზმის შემდეგ. მთავარი პერსონაჟია შინძი, მოზარდი ბიჭუნა, რომელიც მამამ ფარულ ორგანიზაცია Nerv-ში მოაწყო, გიგანტური ბიო-მექანიზმ „Evangelion“-ის სამართავად. უკანასკნელი განკუთვნილია „ანგელოზებთან“ საბრძოლველად. სერიალში ასახულია რობოტის პილოტების და Nerv-ის წევრების ცხოვრება, მასში უხვად არის ფსიქოანალიზის თემები, ისევე, როგორც რელიგიური სიმბოლიზმი, სიუჟეტები, აღებული კაბალადან, ქრისტიანობიდან და იუდაიზმიდან. Neon Genesis Evangelion-მა ფართო აღიარება ჰპოვა, რასაც ახლდა მრავალი სკანდალიც. სერიალი კულტურულ სიმბოლოდ იქცა და გავლენა იქონია ანიმეს კულტურულ და ტექნიკურ აღორძინებაზე. მას აგრეთვე მოჰყვა სრულეტრაჟიანი ფილმი, მანგა, საშინაო ვიდეო და სხვა დაკავშირებული ნაწარმი, შემდგომში აღნიშნული დიდი კომერციული წარმატებით როგორც იაპონიაში, ასევე ქვეყნის გარეთ. 2007 წლისთვის ფრენჩაიზის გაყიდვებიდან შემოსავალმა 150 მილიარდ იაპონურ იენას გადააჭარბა.